Hollywood: Joe Exotic wil tronk verlaat; ‘Squid Game’-munt verneuk gebruikersMaroela Media bied jou ‘n opsomming van die week se jongste internasionale vermaaknuus. Joe Exotic wil tronk verlaat oor kankerdiagnose Die Tiger King, Joe Exotic, oftewel Joseph Maldonado-Passage (Foto: Netflix/TigerKingMMM/Facebook) Joe Exotic, die omstrede Amerikaanse persoonlikheid wat verlede jaar wêreldwyd bekend geraak het nadat die Netflix-reeks Tiger King uitgereik is, het gevra om uit die tronk vrygelaat te word nadat hy met “aggressiewe” prostaatkanker gediagnoseer is. Hy dien tans ŉ vonnis van 22 jaar uit vir sy betrokkenheid by ŉ huurmoordkomplot en dieremishandeling. Tiger King vertel die verhaal van Exotic se wedywering met Carole Baskin, eienaar van ŉ veilige hawe vir diere in Florida. Hy is skuldig bevind daaraan dat hy probeer het om haar te laat vermoor. Exotic moet glo eersdaags weer gevonnis geword, maar sy regsverteenwoordiger wil hê dat dié proses versnel word. Exotic, wie se regte naam Joseph Maldonado-Passage is, het in ŉ brief geskryf dat hy onskuldig is en dat hy “die tyd wat ek oorhet saam met my geliefdes wil deurbring”. “Ek wil niemand se bejammering hê nie,” het hy bygevoeg. John M Phillips, Exotic se prokureur, het sy kankerdiagnose op Twitter bevestig. “Ons het Maandag gesels en ons albei was in ŉ stadium in trane. Hy het die behoefte aan vryheid op soveel maniere en ons is ywerig om daarvoor te werk.” Phillips het aan die BBC gesê dat “geregtigheid in die VSA baie stadig” is. “Ons kan nie vier maande wag vir hom om behandeling te kry nie,” het hy gesê. Carole Baskin. Netflix het die regte vir ŉ tweede seisoen van Tiger King bekom. Tiger King 2 sal later in November begin draai. Amazon het ook ŉ reeks beplan met Nicolas Cage in die rol van Exotic, maar dit is geskrap nadat vervaardigers gesê het die storie “is nie meer relevant nie”. Intussen dagvaar Carole Baskin en haar man, Howard, Netflix vir kontrakbreuk nadat beeldmateriaal van die egpaar ingesluit is in die lokprent vir Tiger King 2. Hulle voer aan dat hulle slegs uitreikingsdokumente vir die eerste seisoen van die Netflix-dokkie-reeks onderteken het. “Die Baskins het geglo die opvolgreeks, hoewel afskuwelik, sal geen van hulle materiaal insluit nie,” het ŉ woordvoerder gesê. Netflix wou nie kommentaar oor die aangeleentheid aan BBC News lewer nie. Britney blameer ma vir voogdyskap Britney Spears en haar ma, Lynne Spears, in gelukkiger tye. (Foto: Facebook) Die Amerikaanse popster Britney Spears blameer haar ma, Lynne Spears, vir die voogdyskap wat 13 jaar lank haar lewe beheer het. Die ster se pa, Jamie, was die openbare gesig van die wettige ooreenkoms wat beteken het die popster kon minimale insette in haar persoonlike en geldelike sake lewer. Britney het Dinsdag aanlyn geskryf dit was Lynne se idee. “Wat mense nie weet nie, is dat dit my ma was wat vir hom die idee gegee het. Ek sal nooit daardie jare terugkry nie. Sy het heimlik my lewe verwoes,” het Britney gesê. In die Instagram-inskrywing, wat sedertdien uitgevee is, het sy geskryf: “Jy weet presies wat jy gedoen het. My pa is nie slim genoeg om ooit te kon dink aan ŉ voogdyskap nie, maar vanaand sal ek glimlag met die wete dat ek ŉ nuwe lewe het wat voor my lê.” Britney se inskrywing is glo aangespoor deur haar pa se versoek dat die voogdyskap “onmiddellik” en “onvoorwaardelik” beëindig word. ‘n Ou foto van Britney Spears en haar ma, Lynne. (Foto: Facebook) Die ooreenkoms is ŉ vorm van wettige voogdyskap wat normaalweg toegestaan word vir mense wat nie in staat is om hulle eie besluite te neem nie, soos diegene wat demensie of ander geestesiektes het. Britney het ook aangevoer haar voormalige sakebestuurder, Lou Taylor, het gehelp om die voogdyskap te orkestreer. Nóg Taylor nóg Lynne het hierop gereageer. Britney is sedert 2008 onder die voogdyskap geplaas, toe bekommernisse oor haar geestesgesondheid haar pa genoop het om ŉ petisie by die hof in te dien vir wettige gesag oor sy dogter se lewe. Die sangeres het egter in Junie haar jare lange stilte oor die voogdyskap verbreek in ŉ Los Angeles-hof toe sy dit as “mishandeling” bestempel het en aan regter Brenda Penny gesê het sy “wil net haar lewe terughê”. Squid Game-munt verneuk gebruikers uit miljoene ŉ Digitale munt wat geïnspireer is deur die gewilde Suid-Koreaanse Netflix-reeks Squid Game het byna al sy waarde verloor nadat daar onthul is dat dit ŉ verneukspul is. Squid, wat bemark is as ŉ “play-to-earn”-kriptogeldeenheid, se pryse het die afgelope paar dae met ŉ persentasie van duisende gestyg. Die BBC berig egter dit word gekritiseer nadat mense nie toegelaat word om hulle munte te herverkoop nie. Daar word algemeen deur kriptobeleggers na hierdie soort verneukspul as ŉ “rug pull” verwys. Dit gebeur wanneer die promotor van ŉ digitale munt kopers werf en dan ruilaktiwiteite staak en verdwyn met die geld wat reeds uit die verkope gegenereer is. Volgens die tegnologiewebwerf Gizmodo het Squid se ontwikkelaars die pad gevat met bykans $3,38 miljoen (sowat R52 miljoen). “Play-to-earn”-kriptogeldeenheid is wanneer mense munte koop wat in aanlyn speletjies gebruik word en meer munte kan verdien wat later geruil kan word vir ander kriptogeldeenhede of nasionale geldeenhede. ABBA tref met nuwe album ná 40 jaar ABBA. (Foto: Facebook) Die Sweedse popgroep ABBA se jongste album, Voyage, is Vrydag uitgereik. Dit is die groep se eerste album in 40 jaar. Agnetha, Bjorn, Benny en Anni-Frid, wat die akroniem ABBA vorm, het geen nuwe musiek uitgereik sedert hulle laaste album, The Visitors, in 1982 uitgereik is nie. Voyage, wat tien snitte bevat, is Donderdag om middernag uitgereik. Die groeplede het in September vanjaar hulle reünie aangekondig met twee nuwe enkelsnitte getiteld “Don’t shut me down” en “I still have faith in you”. Bron: BBC, AFP